SoTe-ammattilaisen sähköinen opas terveyden edistämisen, omahoidon, itseasioinnin ja osallistamisen tueksi, digitaalisia menetelmiä hyödyntäen. | Kokeilunpaikka.fi\nExperiment created 11.10.2018\nKeski-Uudenmaan sote, Terveyden edistämisen työryhmä\nSoTe-ammattilaisen sähköinen opas terveyden edistämisen, omahoidon, itseasioinnin ja osallistamisen tueksi, digitaalisia menetelmiä hyödyntäen.\nAsiakas on oman elämänsä paras asiantuntija. SoTe -ammattilaisen tehtävä on auttaa asiakasta oivaltamaan omahoidon ja itseasioinnin digitaaliset mahdollisuudet. Haluamme levittää digitaalisten menetelmien ilosanomaa, ammattilaisilta asiakkaille.\nKeski-Uudenmaan soten Terveyden edistämisen työryhmässä tuotetaan palveluja asiakaslähtöisesti, asiakkaan omia voimavaroja vahvistaen. Sote-uudistuksessa ja hallituksen kärkihankkeissa digitalisaatiolla on merkittävä osuus, joten ongelman asettelusta syntyvä tavoite on todettu valtakunnalliseksi. Olemme työstäneet Sähköisen oppaan tukemaan ammattilaisten yhtenäistä toimintamallia. Sähköisen oppaan avulla olemme vahvistamassa ammattilaisten digitaalisten työvälineiden käyttöön ottoa. Oppaan sisällön kokoamisessa on hyödynnetty valtakunnallisesti merkittävien toimijoiden tuottamaa asiantuntijatietoa. Sisältö perustuu tutkittuun tietoon. Toiminnallisuuksiin liittyvät tiedot ja osuudet ovat Keski-Uudenmaan soten kuntayhtymän Terveyden edistämisen työryhmässä tunnistettuja, jo käytössä olevia digitaalisia menetelmiä. Digitalisuudesta toivotaan helpotusta työntekoon, jotta asiakkaalle varattu aika voidaan kohdentaa tämän palvelutarpeen ratkomiseksi. Uusia digitaalisia menetelmiä halutaan hyödyntää asiakkaan prosessissa. Ongelmamme on, että oppaan PDF-muoto ei ole houkutteleva eikä helposti päivitettävä ja käytettävä. Opasta ei voi viedä sellaisenaan web-versioksi. Tämä osaltaan ei tue ammattilaisten toiveita saada digitalisaatiosta apua asiakkaan palvelutarpeen ratkaisun tueksi sopivien menetelmien valikon avulla. Toivomme saavamme oppaan web-versioksi, jossa ammattilainen tai ammattilaiseksi opiskeleva voi ketterästi siirtyä sivulta tai aiheesta toiseen. Houkuttelevuuden myötä oppaan käyttö lisääntyisi ja samalla voisi olla myös asiakkaiden käytettävissä. Tämä myös vastauksena seuraavaan kysymykseen, johon en pääse vastaustamme tallentamaan. Haluamme oppia, että on mahdollista osallistaa asiakasta ottamaan vastuuta omasta terveydestä ja hyvinvoinnista, digitaalisilla menetelmillä, ja ammattilaisten tuella. Lisäksi haluamme osoittaa, että ammattilaiset toimivat esimerkkeinä digitaalisten välineiden hyödyntämisessä, niiden tarkoitus on helpottaa ammattilaisen työtä ja lisätä asiakkaan osallisuutta omassa hoito- ja palvelusuhteessa. Ammattilaisten toivotaan toimivan digitalisaatiossa ns. hyvän asian sanansaattajina. Opas viedään osaksi toimintamalleja ja sitä kautta asiakasprosesseihin, kohti asiakkaan osuuden vahvistamista digitaalisten menetelmien avulla.\nSähköinen työkalu ammattilaisille asiakkaiden ja potilaiden omahoidon ja itsepalvelun tukeen on ketterä ja nopea työväline sekä sosiaali- että terveydenhuollon palveluissa. Kuntalainen voi myös itse käyttää työvälinettä omatoimisesti, ja löytää jo olemassa oleviin oman hyvinvoinnin ja terveyden edistämisen digipalveluihin. Samalla se integroi näitä palveluja, polku eri palveluihin on löydettävissä yhdestä työkalusta. Ideamme painottuu yksilön terveyden ja hyvinvoinnin edistämiseen, ja siirtää sosiaali- ja terveydenhuollon palvelujen painopistettä ennaltaehkäisyyn korjaavien toimenpiteiden sijaan. Opas on jo testattu ja käytettävissä, mutta tarvitsemme lisäapua käytettävyyteen. Teemme yhteistyötä alueellisesti ja monialaisesti sosiaali- ja terveydenhuollon palveluissa kuuden kunnan alueella mukaan lukien erikoissairaanhoito (Hyvinkään sairaala). Työkalun kehittämiseen ja testaamiseen osallistuvat toimintaansa käynnistämässä oleva Keski-Uudenmaan soten kuntayhtymä kumppaneineen sekä alueen asukkaat. Ideaa on testattu myös kolme kertaa järjestämillämme Keski-Uudenmaan soten SOTEdigi-messuilla. Käytännössä opasta käytetään sosiaali- ja terveyspalvelujen (mukaan lukien mielenterveys- ja päihdepalvelut) vastaanotoilla sekä toivottavasti yhä enemmän myös omatoimisesti kuntalaisten osalta. Työkalua voidaan testata myös ikääntyneillä, kuten esimerkiksi kotihoidon ja kotisairaalan asiakkuuksissa sekä erilaisessa ryhmätoiminnassa tai ryhmävastaanotoilla. Mitä kätevämpi ja houkuttelevampi tuote on, sitä mahdollisempaa on käytön laajentaminen. Digituotteen tärkein kriteeri on sen helppo ja yksinkertainen käytettävyys – oikean tiedon lisäksi. Mitä pikemmin, sitä parempi. Olemme heti valmiit kokeiluun.\nKeski-Uudenmaan soten Terveyden edistämisen työryhmä. Ryhmä tarvitsee tähän lisäapua, sillä osaamisemme ei riitä oppaan viemiseksi helppoon ja ketterään web-muotoon.\nKokeilun budjetti on noin 10 000 €. Sovellussuunnittelijan palkka, noin 1 kk, 4000 euroa. Muita kustannuksia esimerkiksi web-sivuun/alustaan liittyen noin 1000 euroa. Teemme paljon opiskelijayhteistyötä, joten tämän kokeilun voisi jopa toteuttaa myös atk/data- tai muun alan opiskelijoiden kanssa, pienin kustannuksin?\nTiimillä on vahva hyvinvoinnin ja terveyden edistämisen osaaminen sekä Keski-Uudenmaan soten ja alueen kuntien johdon tuki. Kehittämistyö tehdään osana omaa työtä yhdessä asiakkaiden kanssa, kuten kuuluukin implementaation varmistamiseksi. Tiimin verkostot ovat niin ikään vahvat, kumppaneina on kansalliset digitoimijat. Resursseja on, mutta ne kohdistuvat enemmänkin sosiaali- ja terveysalan substanssiosaamiseen. Sen sijaan ICT-osaaminen on alallamme niukka resurssi.\nKyllä. Tavoittelimme saavamme "kömpelöstä" pdf-oppaasta digitaalisen ja helppokäyttöisen lyhytversion. Kehitetty mobiiliversio tuo helpotusta sote-ammattilaiselle potilaan/asiakkaan hyvinvoinnin ja terveyden edistämiseen liittyvän huolen tunnistamiseen; tavoite ammattilaisen ajattelutavan muutoksesta kohti oivallusta huolen puheeksi oton ennakoivasta ja haittoja ehkäisevästä tarpeesta on toteutunut ja yhä laajemmin toteutumassa. Kokeilun paikka -rahoitus on mahdollistanut aihekokonaisuuden viestinnän ja markkinoinnin laajemmin oman toiminta-alueen ulkopuolelle.\nSaimme oppaan kokeiluvaiheessa ammattilaiskäyttäjiltä palautetta, jonka mukaan Opas huolen tunnistamiseen on muun muassa (oppi 1) mahdollistanut huoleen liittyvän laadukkaan ja hyväksi havaitun verkkomateriaalin tuomisen mobiilissa kätevästi ammattilaisen käyttöön. Lisäksi kokeilussa todettiin (oppi 2), että huolen tunnistamisen ohella on tärkeä olla konkreettisia ohjeita, joiden avulla potilas/asiakas saadaan ohjatuksi oikean avun pariin. Näistä esimerkkinä muun muassa eri-ikäisten huoli-ilmoitukset sekä potilaan /asiakkaan roolin vahvistamista tukevien menetelmien, kuten vertaistuen, hyödyntäminen. Kokeilusta vinkkinä muille: kysy potilailta/asiakkailta, mikä on heidän näkemys ongelmasta, jota lähdetään ratkomaan. Vastaako ongelma ammattilaisten näkemystä? Keskity kehittämisessä yhteen kokeiluun kerralla ja tee se huolella. Kokeilustamme poiki tarve muu muassa huolen puheeksioton koulutukselle.\nKokeilun päätyttyä oppaassa olevaa verkkolinkeistä koostuvaa asiasisältöä muokataan palautteiden mukaisesti entistä kätevämmiksi ja helpommin asiakas-/potilastilanteissa käytettäviksi. Huolen tunnistamisen ja haittoja ennaltaehkäisevä työ jatkuu oppaan avulla. Opas on osa Keski-Uudenmaan sote -kuntayhtymän ennakoivaa ja yksilöllistä terveysteknologia -suunnitelmaa, jonka ensimmäinen Kick Off-tilaisuus liittyy oppaaseen. Kick Off -tilaisuus on sovittu pidettäväksi toukokuussa 2019. Toivomme, että opas ja aihekokonaisuus herättää kiinnostusta valtakunnallisesti, jonka myötä opas hyödynnetään yhä laajemmin asiakkaiden ja potilaiden sekä läheisten oman roolin vahvistamiseksi hyvinvoinnin ja terveyden edistämisessä. Tähän vaaditaan entistä tehokkaampaa markkinointia.\nAvaa Sähköinen opas tästä: https://www.jarvenpaa.fi/attachments/text_editor/19103.pdf


4 vinkkiä tehokkaampaan (ja hauskempaan) työpäivään kotona - Modernisti kodikas\nAika moni homma on jo ajasta ja paikasta riippumatonta ja työt vyöryvät hyvässä ja pahassa kotiinkin. Itse ajattelen työtä kokonaisuutena, jossa on asioita, joita hoidetaan. Pidän siitä, että työ joustaa ja oikeastaan pienten lasten perheessä se on erityisen tärkeää. On paljon asioita, joita on hoidettava virka-ajalla; vaikkapa neuvolat, hammaslääkärit sekä koulun ja päiväkodin keskustelut.\nPuhelimen ja läppärin ansioista tietotyössä ei ole niinkään väliä, missä työtä tekee, kunhan yhteydet toimivat. Kokonaisuus ja balanssi ratkaisevat ja joustan itsekin todella mielelläni. Erityisesti blogityössä paras puoli on se, että se seuraa vaikka maapallon toiselle puolelle, päivätöissäni pelataan tietenkin työpaikan pelisäännöillä.\nKokosin muutamia vinkkejä siihen, kuinka kotona työskennellessään saa itsestään eniten irti ja on lisäksi vielä pikkuisen mukavampaa.\nAuttaa keskittymään, kun ympäristö on edes suunnilleen kunnossa. Niinpä illalla kannattaa laittaa tavarat paikoilleen ja siistiä varsinkin se tila, jossa työskentelee. Jos paikat ovat sekaisin, ovat ajatuksetkin helposti. Mutta kotityöpäivä ei ole siivouspäivä, joten järkevintä on hoitaa asia kuntoon jo ennakkoon. Toisaalta, kotona ollessa kannattaa unohtaa pesemättömät vessat ja ikkunat: kaikelle on aikansa, eikä nyt ole jynssäyksen hetki.\nKotona työskennellessään voi kuitenkin tehdä passiivisia kotitöitä, kuten vaikka pestä pyykkiä. Hommat etenevät ja pyykinripustustauot muistuttavat nousemaan penkistä.\nAivan liian helposti ylimitoittaa tavoitteensa ja työajan päätyttyä voi jäädä tehokkuudesta huolimatta olo, että ei ole tyytyväinen panokseensa. Pari-kolme selkeää kokonaisuutta on parempi, kun miljoonan pikkuhomman palapeli.\nTo do-lista sopii myös ihmiselle, joka ei yleensä tykkää listoista. Selkeä tavoite ja se hurmaava tunne, kun saa ruksittua homman pois listalta palkitsee pakertajan!\nYksi tapa asettaa tavoite on SMART-kaava, jota voi käyttää apuna tavoitteen määrittelyssä. Siinä perusajatus on, että tavoitteen pitää olla riittävän täsmällinen, mitattava, saavutettava, kehityksen kannalta relevantti ja aikaan sidottu.\nTauko ja luova tauko\nTämä on ehdottomasti heikko kohtani varsinkin kotona työskennellessäni. Työnimu ja keskeytyksettömyys aiheuttaa akuuttia ahneutta, joka näkyy siinä, että kuvittelee olevansa kovinkin tehokas ilman minkäänlaisia taukoja. Jos olisi fiksu, aloittaisi aamun pienellä lenkillä ja viimeistään lounastauolla pistää nokkansa hetkiseksi pihalle. Monesti ajatuksille tekee hyvää, kun niitä vähän juoksuttaa. Kummallisesti vaikealtakin tuntuvat asiat alkavat loksahtaa paikoilleen.\nMyös ruoka- ja välipalat kannattaa pitää mielessä. Mikään ei ole iltapäivällä kotiinpalaavalle muulle perheelle surullisempi näky, kun yhä pyjamanhousuinen nälkäinen marttyyri. Koska kukaan muu ei vaikuta syömiseesi, kannattaa syödä jotain sellaista, mistä itse tykkäät ja muu perhe ei niin innostu.\nInstagramissa kyselin parhaita etätyövinkkejä ja top 3 oli ehdottomasti: happihyppely, power napit eli pikapäikkärit ja kunnon kahvitauko rytmittämään päivää.\nOn ihanaa aloittaa työt yöpaidassa, mutta viimeistään kympiltä kannattaa kammeta itsensä ihmisen näköiseksi. Rentous on hyvästä ja onhan se hauskaa olla Skypessä (ilman videokuvaa) tukka pystyssä. Kotona työskennellessä säästää aikaa matkoissa ja toki myös laittautumisessa, mutta pieni freesaus tekee ainakin itselleni ihan hyvää.\nMikään ei ole parempaa, kun tunne, kun työt alkavat rullaamaan. Itselleni sosiaalisena ekstroverttinä hiljaisuus tekee hyvää, tuntuu että ajatuksissa pääsee syvemmälle ja pidemmälle sekä keskittymiskyky paranee. Työnilo syntyy tunteesta, että saa aikaiseksi ja on tyytyväinen suoritukseensa.\nMuista myös lopettaa. Kotona on helppoa jäädä roikkumaan töiden ääreen illaksi, jos työpäivää ei kunnolla katkaise.\nMillaisia kokemuksia tai vinkkejä teillä on kotona työskentelyyn (oli kyseessä sitten kotitoimisto tai etätyö)? Vai onko työsi sellaista, jossa pitää olla fyysisesti paikalla? Kaipaisitko kotona työskentelyn mahdollisuuksia, vai onko ihanaa pitää työt ja koti erillään?\nPs. Kahvitauko olohuoneen matolla voi olla hyvä idea, mutta muuten on parempi pitää huolto ergonomiasta 🙂\nRoosa 9 toukokuun, 2019 - 6:08 pm\nKaipaisin ehdottomasti! Onneksi tämän mahdollistamiseksi on ymmärtääkseni alkanut pyörät pyörimään 🙂 Suurimmaksi osaksi tiimityön kannalta on kiva olla toimistolla, mutta silloin tällöin kaipaa omaa rauhaa ja uskoisin että kotona saisi tehokkaammin jotkut työt tehtyä. …ja mites ne aamut kun ulkona on 30 astetta pakkasta ja pyörätiet auraamatta? 😀\nKerttu 9 toukokuun, 2019 - 6:12 pm\nMoikka! Samaa mieltä, toimistolla on tosi kiva tehdä töitä ja läsnäolossa on paljon hyviä puolia. Joskus on hommia, joissa selkeä etu on tehdä jossain muualla kun toimistolla, jossa kuitenkin tulee jonkin verran keskeytyksiä. Just nuo lumi-infernoaamut ovat sellaisia suosikkihetkiä jäädä kotiin töihin 😀 Onneksi pyörät pyörii <3\nPia 10 toukokuun, 2019 - 5:49 pm\nKannattaa hommata kunnon työpiste kun kotona työskentelee.Ja kyllähän sulla varmasti jo onkin mutta kuvassa toivottavasti se kahvitauko menossa. Toivottavasti et työskentele tuossa asennossa.\nKerttu 16 toukokuun, 2019 - 8:00 am\nMoikka Pia! Työt teen ruokapöydän ääressä, kuvissa vain kahvibreikillä 🙂 Muuten menisi kyllä sekä selkä että aivot jumiin!